Groot tekort aan dokters by hospitale, sê SamaArgieffoto (Foto: Parentingupstream, Pixabay) Die Suid-Afrikaanse Mediese Vereniging (Sama) sê dringende ingryping van nasionale en provinsiale regering is nou nodig om kritieke personeeltekorte by hospitale aan te spreek. Die vereniging sê hospitale beleef steeds ŉ toename in pasiëntgetalle, maar daar is te min gesondheidsorgwerkers – insluitend dokters – om die aanvraag te hanteer. Volgens Sama is ŉ groot gevolg van die personeeltekorte dat dokters siek word en dan uitbranding beleef omdat hulle oorwerk is en te veel spanning moet hanteer. “Die huidige situasie kan nie voortgaan nie en sal, indien daar ingegryp word, tot groter probleme in die toekoms lei.” Sama is besorg oor die groot getal gekwalifiseerde dokters wat hul verpligte gemeenskapsdiens afgehandel het, maar steeds werkloos is in ŉ tyd waar hulle veral benodig word. “Vakante poste in hospitale moet onmiddellik gevul word, insluitend dié vir gemeenskapsdiensdokters (Graad I mediese beampte-poste) en spesialisposte.” Die vereniging sê dit is onaanvaarbaar en verregaande dat gekwalifiseerde mediese personeel werkloos is terwyl dokters wat tans werk, deur fisiese en geestelike uitputting in die gesig gestaar word. Maroela Media het vroeër berig Sama het sy beplande regsaksie teen die nasionale departement van gesondheid rakende die plasing van pas afgestudeerde dokters voorlopig laat vaar nadat die departement van gesondheid bevestig het die laaste 155 mediese interns is uiteindelik by ’n mediese sentrum, kliniek of hospitaal geplaas. Dié dokters moes reeds op 1 Julie aangemeld het vir diens, maar was teen einde Junie steeds nie geplaas nie.